MAKRO พุ่ง 5% โบรกฯชี้ปรับโครงสร้างใหม่ ถือหุ้นโลตัสทั้งหมด สู่ผู้นำ “Omni channel”
MAKRO พุ่ง 5% โบรกฯชี้ปรับโครงสร้างใหม่ ถือหุ้นโลตัสทั้งหมด หนุนขึ้นผู้นำ “Omni channel” กลุ่มร้านค้าอาหารสด และสินค้าอุปโภค – บริโภค อีกทั้งยังช่วยปลดล็อคมูลค่าหุ้นจะทำให้มูลค่าตลาดใหญ่เป็นลำดับ 2 ของกลุ่มธุรกิจพาณิชย์
5 ต.ค. 2564

ผู้สื่อข่าวรายงานว่าวันนี้ (5 ต.ค. 2564) ราคาหุ้นบริษัท สยามแม็คโคร จำกัด (มหาชน) หรือ MAKRO ณ เวลา 10:58 น. อยู่ที่ระดับ 50.75 บาท ปรับตัวเพิ่มขึ้น 2.50 บาท หรือ 5.18% โดยทำจุดสูงสุดที่ 50.75 บาท และทำจุดต่ำสุดที่ 48.25 บาท ด้วยมูลค่าการซื้อขาย 151.67 ล้านบาท

บริษัทหลักทรัพย์ บัวหลวง จำกัด (มหาชน) ระบุในบทวิเคราะห์เมื่อวันที่ (4 ต.ค. 2564) โดยมองการปรับโครงสร้างของกลุ่ม CP ก็ปรับให้ MAKRO ไปถือหุ้นทั้งหมดใน Lotus’s โดยจะทำให้ MAKRO กลายมาเป็นผู้นำตลาดช่องทางการขายแบบ Omni channel กลุ่มร้านค้าอาหารสด และสินค้าอุปโภคบริโภค อีกทั้งยังช่วยปลดล็อคมูลค่าหุ้น MAKRO โดยจะทำให้มูลค่าตลาดใหญ่เป็นลำดับ 2 ของกลุ่มธุรกิจพาณิชย์ (คิดเป็นสัดส่วน 3.30 – 3.70% ของ SET50) และกลับเข้าสู่ความสนใจตลาดอีกครั้ง ส่วนในระยะยาวมองเห็นมูลค่าเพิ่มจากกลยุทธ์ Synergy ในกลุ่มฯ ซึ่งลดทอนปัจจัยลบจาก EPS dilution ในระยะสั้น